Voormalige MultiChoice-bestuurder in hof oor bedrog - Howe - Republikein
Thursday, June 21st, 10:06:40
Voormalige MultiChoice-bestuurder in hof oor bedrog
13 September 2017 | Howe
Jacqueline Louw - Me. Manga Nawa Mukena, ’n voormalige bemarkingsbestuurder van MultiChoice Namibia, het gister ’n derde verskyning in die landdroshof in Windhoek gemaak in verband met bedrog van N$2 miljoen teen haar vorige werkgewer.
Mukena het voor landdros Celma Amadhila verskyn op klagte van bedrog, vervalsing en die plaas van vervalsings in omloop.
Dit is die staat se saak dat Mukena onregmatig, vals, onwettiglik en met die doel om te bedrieg teenoor MultiChoice Namibia en ene mnr. Roger Gertze tussen 1 April 2013 en 17 Maart vanjaar opgetree het.
Staatsaanklaer Tatelo Lusepani het die hof meegedeel die ondersoek na die saak is afgehandel en dat die staat gereed is om Mukena se pleit in terme van artikel 119 van die Strafproseswet aan te hoor.
Die staat beweer Mukena het haar posisie as bemarkingsbestuurder by MultiChoice gebruik om haar werkgewer oor te haal om ’n maatskappy met die naam Kundan (Edms.) Bpk. te betaal vir dienste wat nooit gelewer is nie.
Die bedrogklag spruit uit die feit dat Mukena na bewering ’n totaal van 80 fakture vir advertensiedienste vervals en vir betaling aangebied het. Bankbesonderhede wat op dié fakture verskyn het, was nie die van Kundan nie, maar Mukena se eie.
Deur middel van die vervalste fakture het Mukena oor ’n periode van drie jaar na bewering daarin geslaag om N$2 088 071 van MultiChoice en Gertze na haar bankrekening te kanaliseer. Geen advertensiedienste is ooit aan MultiChoice gelewer nie.
Mukena is op borgtog van N$50 000 vrygelaat. Haar borgtogvoorwaardes is gister aangepas sodat sy nie meer twee keer per week by Windhoek se polisiestasie hoef te rapporteer nie. Intussen moes sy haar reisdokumente by die polisie inhandig en mag sy ook nie die Windhoek-distrik sonder toestemming van die ondersoekbeampte verlaat nie.
Sy sal weer op 19 September in die hof verskyn.
10 ure gelede | Wetenskap